Diari Oficial de la Generalitat Valenciana


Sumari del DOGV 9761, del 08-01-2024 (2023/12255)

RESOLUCIÓ de 19 de desembre de 2023, del Rectorat de la Universitat Jaume I de Castelló, per la qual es publica el Reglament de permanència per als estudis universitaris de doctorat de la Universitat Jaume I.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9761

Data del DOGV
:   08-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12752


Data del document
:   19-12-2023

Organisme emissor
:   Universitat Jaume I de Castelló

Tipus de document
:   Resolució

Anàlisi jurídica

 Descriptors 

:   * Universitat Jaume I
    * títol d'estudis

RESOLUCIÓ de 19 de desembre de 2023, del Rectorat de la Universitat Jaume I de Castelló, per la qual es publica el Reglament de permanència per als estudis universitaris de doctorat de la Universitat Jaume I. [2023/12856]  
En l'exercici de les competències que m'han estat conferides pels Estatuts de la Universitat Jaume I, aprovats pel Decret 95/2021, de 9 de juliol, del Consell de la Generalitat, i de les competències atribuïdes pels articles 50, 51 i 52 de la Llei orgànica 2/2023, de 22 de març, del sistema universitari.  
De conformitat amb l'article 33 de la Llei orgànica 2/2023, de 22 de març, del sistema universitari.  
Atès l'acord adoptat pel Consell de Govern d'aquesta universitat, en la sessió ordinària número 11, de 12 de desembre de 2023, pel qual s'aprova el Reglament de permanència per als estudis universitaris de doctorat de la Universitat Jaume I.  
Atès l'informe del Consell Social de la Universitat Jaume I, adoptat en la reunió número 119 del Ple, de data 15 de desembre de 2023, resolc:  
Ordenar la publicació del Reglament de permanència per als estudis universitaris de doctorat de la Universitat Jaume I, en els termes establits en l'annex I.  
  
Castelló de la Plana, 19 de desembre de 2023.- La rectora: Eva Alcón Soler.  
  
  
  
  
Reglament de permanència per als estudis de doctorat de la Universitat Jaume I  
(Aprovat pel Consell de Govern núm. 11, de 12 de desembre de 2023 i informat pel Consell Social núm. 119, de 15.12.2023).  
  
  
  
  
Índex  
  
Preàmbul  
Capítol I. Disposicions generals  
Article 1. Objecte i àmbit d'aplicació  
Article 2. Modalitats de matrícula  
Capítol II. Estudis de doctorat  
Article 3. Complements de formació en estudis de doctorat  
Article 4. Matrícula  
Article 5. Canvi de la modalitat de dedicació en els estudis de doctorat  
Article 6. Permanència en els estudis de doctorat  
Article 7. Seguiment i avaluació de les activitats  
Article 8. Baixa temporal en un programa de doctorat  
Article 9. Òrgan competent en matèria de permanència en estudis de doctorat  
Disposició derogatòria. Derogació normativa  
Disposició final. Entrada en vigor  
  
  
  
Preàmbul  
  
  
La implantació a la Universitat Jaume I dels programes de doctorat (regulats pel Reial decret 99/2011, i les seues modificacions) fa indispensable el desenvolupament d'una reglamentació que regule, entre altres assumptes, el progrés i la permanència de l'alumnat de doctorat.  
Amb la finalitat de donar resposta a la demanda social d'utilització racional dels recursos públics, i en virtut de l'autonomia que confereix a les universitats l'article 3.2.l de la Llei orgànica 2/2023, de 22 de març, del sistema universitari per a l'admissió, règim de permanència i verificació de coneixements, competències i habilitats de l'alumnat; i de conformitat amb l'article 7.1, apartats b) i u) del Reial decret 1791/2010, pel qual s'aprova l'Estatut de l'estudiant universitari, on es recull la necessitat que l'alumnat matriculat dispose de l'adequada informació oficial sobre l'horitzó temporal en què es concretarà la permanència a la Universitat Jaume I i altres aspectes acadèmics i administratius rellevants, s'elaboren aquestes normes de permanència de l'alumnat de la Universitat Jaume I que busquen combinar de manera equilibrada el dret a rebre educació superior amb l'aprofitament racional dels fons públics destinats a la formació universitària, que les universitats tenen la responsabilitat d'utilitzar eficaçment, i el compromís de l'alumnat de realitzar una labor intel·lectual pròpia de la seua condició amb el suficient aprofitament per a assolir els necessaris objectius de qualitat i excel·lència.  
D'acord amb el que estableix l'article 47.2.f de l'esmentada Llei orgànica del sistema universitari i resta de normativa de desplegament, així com els Estatuts de la Universitat Jaume I, aquest Reglament de permanència es tramita a través del Consell de Govern i el Consell Social de la Universitat Jaume I.  
  
  
Capítol I  
Disposicions generals  
  
Article 1. Objecte i àmbit d'aplicació  
El present Reglament té com a objecte regular el règim de permanència de l'alumnat matriculat a la Universitat Jaume I en els estudis universitaris oficials de doctorat. En el cas dels estudis interuniversitaris, caldrà atendre també les disposicions que s'expressen en el conveni.  
  
Article 2. Modalitats de matrícula  
1. L'alumnat pot matricular-se en els estudis universitaris oficials que s'imparteixen a la Universitat Jaume I amb una dedicació a l'estudi a temps complet o a temps parcial, d'acord amb les limitacions, terminis i requisits que s'establisquen en les normes de matrícula.  
2. El règim de dedicació ordinari de l'alumnat de la Universitat Jaume I és el de temps complet.  
3. L'alumnat que, per causes justificades, desitge realitzar estudis a temps parcial ha de sol·licitar aquesta modalitat en el moment de formalitzar la matrícula i presentar una sol·licitud en el Registre General adreçada a l'Escola de Doctorat acreditant els motius que li impedeixen realitzar els estudis a temps complet. Així mateix, la sol·licitud pot presentar-se en els registres i oficines referides en l'art. 16.4 de la Llei 39/2015, d'1 d'octubre, del procediment administratiu comú de les administracions públiques.  
  
4. Durant el mateix curs acadèmic no poden autoritzar-se canvis en la modalitat de matrícula, excepte si és per a la concessió d'un contracte predoctoral.  
  
  
Capítol II  
Estudis de doctorat  
  
Article 3. Complements de formació en estudis de doctorat  
En el moment de l'admissió a un programa de doctorat, la Comissió Acadèmica del Programa de Doctorat (CAPD) podrà, si així ho contempla la memòria de verificació del títol, assignar complements de formació específics de nivell de màster al doctorand o doctoranda. L'organització de la docència, la matrícula i l'avaluació dels complements formatius, incloent-hi quan pertoque la realització del treball de final de màster, es realitzarà d'acord amb el Reglament que regula els estudis de màster universitari a la Universitat Jaume I.  
Els doctorands i doctorandes amb complements formatius assignats en la seua admissió disposaran d'un curs acadèmic per a la seua superació independentment que es tracten d'alumnes a temps complet o a temps parcial. Durant aquest curs acadèmic tindran la consideració de doctorand o doctoranda mitjançant una admissió provisional al programa. El temps que s'establisca per al seu desenvolupament no computarà a efectes del límit establert en l'article 6 del present Reglament.  
  
Article 4. Matrícula  
Cada curs acadèmic, i fins a la defensa de la tesi doctoral, els doctorands i doctorandes admesos en un programa de doctorat, tant a temps complet com a temps parcial, han de formalitzar la seua matrícula en els terminis previstos pel Comitè de Direcció de l'Escola de Doctorat.  
  
Sense obviar l'obligació de formalitzar la matrícula anual, el còmput del termini per a la finalització dels estudis no s'interromprà encara que el doctorand o doctoranda no haja formalitzat la seua matrícula.  
  
Article 5. Canvi de la modalitat de dedicació en els estudis de doctorat  
La sol·licitud de canvi de la modalitat de dedicació de temps complet a temps parcial ha de ser autoritzada per la CAPD, prèvia justificació per part del doctorand o doctoranda dels motius pels quals no pot realitzar els estudis a temps complet, i escoltats el tutor o tutora i el director o directora de la tesi.  
  
Article 6. Permanència en els estudis de doctorat  
1. El nombre màxim d'anys de permanència en estudis de doctorat serà de quatre anys, a temps complet, comptadors des de la data de matrícula del doctorand o doctoranda al programa fins al dipòsit de la tesi doctoral.   
2. El nombre màxim d'anys de permanència en estudis de doctorat en la modalitat de temps parcial serà de set anys des de la data de matrícula del doctorand o doctoranda al programa fins al dipòsit de la tesi doctoral.  
3. Quan el doctorand o doctoranda siga una persona amb un grau de discapacitat igual o superior al 33 %, la duració dels estudis serà d'un màxim de sis anys a temps complet i de nou a temps parcial.  
4. El còmput del temps màxim de permanència en el programa per a doctorands i doctorandes amb modalitat de dedicació que inclou períodes a temps complet i a temps parcial s'estableix en sis anys.  
5. Quan el doctorand o doctoranda siga una persona amb un grau de discapacitat igual o superior al 33 %, el còmput del temps màxim de permanència en el programa per a doctorands i doctorandes amb modalitat de dedicació que inclou períodes a temps complet i a temps parcial s'estableix en huit anys.  
  
6. Abans de la finalització dels terminis citats en els apartats anteriors, si no s'haguera presentat la sol·licitud de dipòsit de la tesi, la CAPD, prèvia sol·licitud de la doctoranda o el doctorand, podrà autoritzar la pròrroga d'aquest termini per un any més, en les condicions que s'hagen establit en el corresponent programa de doctorat.  
7. A l'efecte del còmput del període anterior no es tindran en compte les situacions de baixa temporal.  
8. L'alumnat que esgote el termini de permanència causarà baixa definitiva en el programa de doctorat.  
9. Quan siga baixa definitiva en un programa de doctorat, únicament es podrà reiniciar els estudis en el mateix programa després d'estar un curs acadèmic sense matricular-se i sol·licitant de nou l'admissió als estudis. No obstant això, podrà iniciar altres estudis de doctorat diferents en la Universitat Jaume I de la mateixa manera que qualsevol alumnat de nou ingrés. En aquest cas, la CAPD podrà reconèixer només aquelles activitats formatives realitzades en l'any natural en el que es va fer efectiva la primera matrícula.  
10. Des del moment de la primera matrícula fins al moment del dipòsit de la tesi haurà d'haver transcorregut almenys un curs acadèmic.  
11. Una vegada generats els rebuts corresponents a la matrícula del curs en vigor serà obligatori el seu pagament. Amb rebuts pendents de pagament no es pot iniciar cap estudi a l'UJI.  
12. Per a formalitzar la matrícula del curs en vigor cal estar al corrent dels pagaments del curs anterior. En cas contrari no es podrà efectuar la matrícula i serà baixa definitiva en el programa de doctorat.  
13. Després de la primera matrícula de doctorat, es generarà el «compromís documental de supervisió» formalitzant la relació que s'estableix entre la universitat, doctorands i doctorandes, tutors i tutores i directors i directores de tesi doctoral. Aquest document ha d'estar acceptat per totes les parts. En cas contrari, el doctorand o la doctoranda serà baixa definitiva en el programa de doctorat.  
  
Article 7. Seguiment i avaluació de les activitats  
1. Abans de la finalització del primer any, comptat des de la data de la matrícula, la doctoranda o el doctorand, amb l'assistència de la seua directora o director i la seua tutora o tutor, elaborarà un document que incloga un pla d'investigació i un pla de formació personal. El pla d'investigació inclourà almenys la metodologia que s'utilitzarà i els objectius que es pretén aconseguir, així com els mitjans i la planificació temporal per a aconseguir-ho. El pla de formació personal de la doctoranda o doctorant contindrà una previsió de les diferents activitats formatives que es desenvoluparan durant la tesi doctoral (cursos, impartició de seminaris, accions de mobilitat, etc.). Aquest document es podrà millorar i detallar al llarg de la seua permanència en el programa i ha d'estar avalat per la directora o director i per la tutora o tutor.  
2. Anualment, la CAPD avaluarà el pla d'investigació i el document d'activitats del doctorand o doctoranda, juntament amb els informes que a aquest efecte emetran el tutor o tutora i el director o directora. Només es podran avaluar aquelles activitats formatives realitzades a partir del dia 1 de gener de l'any en el que es va fer efectiva la primera matrícula  
3. L'avaluació positiva és requisit indispensable per a continuar en el programa. En cas d'avaluació negativa, el doctorand o doctoranda haurà de tornar a ser avaluat en el termini màxim de sis mesos, i a aquest efecte s'elaborarà un nou pla d'investigació i un nou document d'activitats.  
4. Si es produeix una nova avaluació negativa, la CAPD haurà d'emetre un informe motivat, prèvia audiència a la interessada o interessat, i la doctoranda o el doctorand serà baixa definitiva en el programa.  
  
Article 8. Baixa temporal en un programa de doctorat  
1. El doctorand o doctoranda pot sol·licitar la baixa temporal en el programa de doctorat.  
2. Les baixes temporals podran ser de dos tipus: baixa temporal per causes sobrevingudes detallades a l'article 3.5 del RD 576/2023 i baixa temporal voluntaria.  
3. Quan la baixa temporal siga motivada per situacions d'incapacitat temporal, naixement, adopció, guarda amb fins d'adopció, acolliment, risc durant l'embaràs, risc durant la lactància i violència de gènere, o qualsevol altra situació contemplada en la legislació vigent, la baixa serà serà autoritzada d'ofici per l'Escola de Doctorat, per a que quede reflectida al seu expedient i informada a la CAPD.  
La duració de la baixa sobrevinguda serà pel temps indicat en la documentació acreditativa. A la finalització de la baixa, s'ha de comunicar a l'Escola de Doctorat la nova situació a efectes del còmput de la temporalitat.  
Si la baixa es prolonga més enllà d'un curs acadèmic, hi ha obligació de comunicar aquest fet a l'Escola de Doctorat, adjuntant l'informe actualitzat. Aquesta comunicació s'ha de fer durant el període de matrícula anual. En cas de no justificar-ho, la situació del doctorand o doctoranda canviarà automàticament a l'estat «Actiu» i s'anul·larà el període de baixa.  
4. En el cas de baixa temporal voluntària, es sol·licitarà durant el període de matrícula anual per a un curs acadèmic complet i fins a un màxim de dos cursos acadèmics complets. Aquesta sol·licitud haurà de ser dirigida i justificada davant la CAPD, que es pronunciarà sobre la procedència, després d'escoltar el tutor o tutora i el director o directora de la tesi.  
5. No es computaran activitats formatives iniciades durant els períodes de baixa temporal.  
  
Article 9. Òrgan competent en matèria de permanència en estudis de doctorat  
La competència per a resoldre de manera individualitzada les sol·licituds de permanència dels doctorands i doctorandes que no compliren els requisits establerts en aquest Reglament correspon al Comitè de Direcció de l'Escola de Doctorat.  
  
  
Disposició derogatòria. Derogació normativa  
  
Queda derogat el capítol V de la Normativa de permanència per als estudis universitaris oficials de grau, màster i doctorat de la Universitat Jaume I, i tot el que fa referència als estudis de doctorat de la citada normativa.  
  
Disposició final. Entrada en vigor  
  
Aquest reglament entrarà en vigor l'endemà de la publicació en el Diari Oficial de la Generalitat Valenciana.